Carina Christensen (KF), 2002-04-11:
For Det Konservative Folkeparti handler kulturpolitik om at skabe grobund for et frit og mangfoldigt kulturliv, og at kvaliteten er i højsædet.
Det Konservative Folkeparti vil støtte dansk kultur, men ikke styre den.
Det er en vigtig samfundsopgave at værne om den danske kulturarv og de kulturbærende institutioner.
Museer, teatre, landsdels- og symfoniorkestre, historiske bygningsværker og biblioteker er en kulturnations hukommelse og spejl, og de er i høj grad med til at definere vores identitet.
Kulturpolitikkens horisont skal ikke begrænses til det velkendte og til det sikre kort.
Det er netop en politisk opgave at åbne døren for fornyelsen.
Kulturstøtten skal bane vejen for vor egen tids udøvende og skabende talenter.
Fra konservativ side siger vi derfor ja til en kulturpolitik, hvor der er blik for tradition, men hvor der også er mod til at satse og give rum til det nye.
Vi er meget positive over for, at områder som teater, musik, film og billedkunst er reguleret i lovgivningen. Konservative stemmer har da også været med til at bane vejen for hovedparten af de eksisterende kulturlove.
Det er jo ikke ensbetydende med, at vi mener, at der er tale om fuldkomne eller endegyldige løsninger.
Kulturen er hele tiden i bevægelse, og derfor må kulturpolitikken aldrig blive statisk.
Kulturlovgivningens mange forskellige ordninger bør være under stadig og kritisk overvejelse.
At de indeholder en række gode ting, må ikke gøre os blinde for alternative løsninger.
Vi skal se på, hvad, til hvem og hvordan støtten gives.
Kan vi gøre det bedre?
Er der grund til at gå helt nye veje?
Vil vi få mere kultur for pengene, hvis vi anvender dem anderledes?
Fra konservativ side hilser vi regeringens nye struktur
for kunstrådene velkommen.
Målet med den nye struktur er, som vi har hørt det, at skabe forenkling samt at skabe en struktur, som svarer til tidens kunstneriske og samfundsmæssige udfordringer.
Kulturstøtte må aldrig ende med at blive opfattet som en selvfølge og en livsforsikring.
, som borgerne ikke eller kun vanskeligt ville have haft adgang til uden offentlig støtte.
I Det Konservative Folkeparti ønsker vi ikke, at kunstnerne skal være henvist til at leve af støtte fra det offentlige.
Opgaven er tværtimod at give dem bedre muligheder for at sælge deres kunst.
Vi glæder os derfor meget over, at regeringen nu har fremsat et lovforslag, som gør virksomhedernes kunstkøb og udsmykning afskrivningsberettiget, og som gør priser til kunstnere skattefrie.
Kulturpolitik er nemlig også skattepolitik.
Det er positivt, at man i regeringen nu arbejder med at få løst mange kunstneres og idrætsfolks skattemæssige problemer affødt af svingende indkomster.
Det er i det hele taget vigtigt, at kulturpolitikken ikke bliver en isoleret sektor i samfundet.
Opgaven er tværtimod at føre kulturpolitik i samarbejde med andre samfundsområder.
Råd og nævn under Kulturministeriet bør bestå af kompetente fagfolk, som kun fungerer i tidsbegrænsede perioder, og der skal være mulighed for at benytte udenlandsk ekspertise.
Vi er glade for, at regeringen nu har besluttet, at der netop for at stimulere udsyn og fornyelse fremover skal sidde
en udenlandsk repræsentant i alle kulturelle råd og nævn.
Det har været et stort konservativt ønske.
Der skal også være nogle visionære og perspektivrige rammer for idrætten.
Det vil komme udøvere, trænere og ledere til gavn og dermed styrke den unikke danske foreningskultur.
Et velfungerende idrætsliv har en positiv effekt på samfundet.
Vi bifalder, at regeringen nu gør en aktiv indsats for at rydde op i det unødige bureaukrati, som hæmmer det frivillige arbejde i foreningslivet.
Påvirkning udefra er et aktiv for vores samfund.
Vender vi ryggen til omverdenen, forstener kulturen.
Påvirkning sker imidlertid ikke kun udefra og ind, men også indefra og ud.
Overalt i verden har dansk kultur sat sig
betydelige spor.
Tænk blot på den anerkendelse og opmærksomhed, som bl.a. dansk malerkunst, film, arkitektur, design og ballet nyder i udlandet.
Det samme gælder Danmarks præstationer inden for sportens verden.
Den nye regering er efter vores mening kommet rigtig godt i gang på det kulturpolitiske område.
Vi Konservative glæder vi os meget over, at vi allerede nu har set en masse spændende tiltag og en høj grad af nytænkning.